**STANDARDI KOMPETENCIJA ZA NASTAVNIKE U CRNOJ GORI**

Standard 1: UČENICI I PROCES NASTAVE/UČENJA

Standard 2: DJELOTVORNO I SIGURNO OKRUŽENJE ZA UČENJE

Standard 3: POZNAVANJE STRUKE I PREDMETNOG PROGRAMA

Standard 4: POZNAVANJE METODIKE PREDMETA

Standard 5: PLANIRANJE I PRIPREMANJE NASTAVE

Standard 6: PROCJENJIVANJE I OCJENJIVANJE

Standard 7: PROFESIONALNI RAZVOJ

Standard 8: LIDERSTVO I SARADNJA

Standard 1: UČENICI I PROCES NASTAVE/UČENJA

Nastavnik razumije kognitivne, socijalne, lingvističke, emocionalne i fizičke aspekte procesa učenja, prepoznaje individualne razlike među učenicima (uključujući učenike s posebnim obrazovnim potrebama) i uvažava ih prilikom planiranja i organizovanja nastave kako bi ona bila prilagođena njihovim razvojnim karakteristikama, potrebama i mogućnostima; postavlja visoka očekivanja koja inspirišu, motivišu i učenicima predstavljaju izazov; promoviše napredak i usmjeren je na ishode učenja kod učenika.

**Praksa**

**Nastavnik:**

* prilikom planiranja i organizovanja nastave, uzima u obzir razvojne karakteristike učenika;
* daje pravovremena i odgovarajuća uputstva učenicima;
* planira proces nastave/učenja uvažavajući predznanja učenika;
* koristi različite resurse i pruža učenicima mogućnost izbora u odnosu na njihove sklonosti i interesovanja (ICT i drugo);
* podstiče razvoj različitih vrsta pismenosti (čitalačka, naučna, matematička, informatička,informaciona, medijska pismenost);
* razvija vještine saradnje, uspostavljanja komunikacije, zdrave razmjene mišljenja i ideja, ispravnog rješavanja konflikata i postizanja kompromisa;
* postavlja vaspitne i obrazovne ciljeve kojim se stimuliše cjelovit razvoj učenika bez obzira na njihovo porijeklo i sposobnosti
* tokom nastave/učenja koristi pristupe prikladne potrebama učenika kako bi ih uključio i motivisao;
* postavlja zadatke različitog nivoa zahtjevnosti uvažavajući tempo napredovanja svakog učenika, uključujući učenike sa posebnim obrazovnim potrebama;
* prilagođava način komunikacije i način davanja povratne informacije;
* usmjerava učenike da razmišljaju o svom napretku i svojim narednim potrebama;
* omogućava učenicima da razvijaju više nivoe znanja i osposobljava ih za samostalno učenje;
* podstiče učenike da budu odgovorni i savjesni prema svom radu i učenju.

**Znanja**

**Nastavnik:**

* razumije da kognitivni, jezički, socijalni, emocionalni i fizički razvoj svakog pojedinog učenika utiče na proces učenja i zna da prilagodi nastavu u odnosu na njihove individualne razlike (uključujući i učenike s posebnim obrazovnim potrebama);
* zna kad i kako da pravilno diferencira (zadatake, pristupe), koristeći pristupe koji omogućavaju djelotvoran proces podučavanja i učenja;
* zna i razumije kako učenici uče i kako to može uticati na nastavu;
* zna i razumije zašto su akademska postignuća učenika i njihov socijalno-emocionalni razvoj komplementarni procesi;
* razumije da učenici imaju lična iskustva, sposobnosti, talente, prethodna znanja i vršnjačkogrupnu interakciju zasnovanu na jeziku, kulturi, porodičnim i društvenim vrijednostima;
* posjeduje šire znanje o pitanjima koja se tiču prava na obrazovanje učenika, uključujući različitost potreba svakog pojedinca (uključujući djecu sa posebnim obrazovnim potrebama);
* zna da niz faktora (rizika) može ugroziti učenikovu sposobnost da uči i poznaje načine njihovog sprečavanja, preveniranja i prevazilaženja;
* zna da koristi i evaluira različite pristupe u procesu vaspitanja i obrazovanja kako bi pružio podršku učenicima i podstakao njihovu što veću uključenost u učenje i njihov zdrav moralni razvoj.

**Stavovi**

**Nastavnik:**

* koristi jake strane učenika kao osnov za njihov napredak, a njihova slaba područja kao prilike za učenje;
* vjeruje da svi učenici mogu postići visok nivo u učenju i pomaže im da dostignu svoj puni potencijal (uključujući djecu sa posebnim obrazovnim potrebama);
* čini da se učenici osjećaju vrijednim i pomaže im da nauče kako da vrednuju i cijene druge;
* konzistentno i dosljedno demonstrira pozitivne stavove i vrijednosti i model je ponašanja u kojima se manifestuju ovi stavovi;
* prepoznaje i osjeća odgovornost za uspjeh učenika, njihov napredak i ishode učenja.

**Standard 2: DJELOTVORNO I SIGURNO OKRUŽENJE ZA UČENJE**

Nastavnik je u stanju da stvori bezbjednu i stimulativnu sredinu za učenje, koja je zasnovana

na međusobnom uvažavanju, visokim očekivanjima u odnosu na ponašanje i postignuća

svakog učenika, a karakteriše je aktivno učenje, podsticanje i podržavanje interesovanja

učenika i pozitivna socijalna interakcija; vješto upravlja časom, djelotvorno usmjeravaći

ponašanje učenika sa ciljem obezbjeđivanja sigurnog i podsticajnog okruženja za učenje.

**Praksa**

**Nastavnik:**

* sarađuje sa učenicima, porodicama učenika i kolegama sa ciljem stvaranja pozitivne klime i bezbjedne sredine za učenje;
* organizuje sredinu za učenje kako bi aktivno uključio sve učenike posvećujući im odgovarajuću pažnju, vrijeme i podršku;
* ima jasna pravila i rutine za ponašanje u učionici i preuzima odgovornost za promovisanje dobrog, poštenog i ljubaznog ponašanja, kako u učionici, tako u školi i školskom dvorištu, u skladu sa pravilima ponašanja škole;
* komunicira (verbalno i neverbalno) na način koji pokazuje poštovanje i odgovornost u odnosu na kulturno porijeklo i različite vrijednosti i stavove koje učenici donose u školu;
* kontinuirano i efikasno omogućava učenicima da sarađuju u direktnom kontaktu i u virtuelnom okruženju primjenom vještina uspješne međusobne komunikacije.

**Znanja**

**Nastavnik:**

* zna kako da stvori bezbjednu i produktivnu sredinu za učenje, zasnovanu na jasnoj organizacionoj strukturi, pravilima i očekivanjima;
* zna kako da usmjeri učenike da sarađujući postižu ciljeve učenja;
* zna da kreira bezbjedno i stimulativno okruženje za učenje, zasnovano na međusobnom poštovanju;
* zna kako da postojeću sredinu i uslove za učenje učini podsticajnim za ostvarivanje visokih očekivanja u odnosu na postignuća svakog učenika.

**Stavovi**

**Nastavnik:**

* ima/saopštava visoka očekivanja za učeničko ponašanje i uspostavlja rutine koji obezbjeđuju radnu, produktivnu atmosferu, a sastoje se od niza strategija koje uključuju pohvale, nagrade i određene sankcije – konzistentno/dosljedno i pravedno;
* vjeruje da odnoseći se pravedno i ljubazno prema svakom učeniku poštuje njegovo dostojanstvo i integritet i model je takvog ponašanja u učionici i školi;
* njeguje dobre odnose sa svim učenicima, koristi autoritet na prikladan način, demonstrira odlučnost kada je to potrebno;
* smatra da treba da bude pažljiv slušalac i sagovornik, kao i posmatrač i da je u tome uzor učenicima;
* iskazuje podršku/podržava razvoj interkulturalnosti, tolerancije prema različitostima, solidarnosti i drugarstva kod učenika;
* razumije važnost stvaranja sredine za učenje u kojoj se poštuju, podstiču i podržavaju interesovanja učenika.

**Standard 3: POZNAVANJE STRUKE I PREDMETNOG PROGRAMA**

Nastavnik dobro poznaje svoju struku i saznajne postupke u okviru nje; dobro poznaje predmetni program; razumije ključne termine i pojmove, njihov odnos i hijerarhiju, predmetne specifičnosti, aktuelna pitanja i rasprave u struci, kao i česta pogrešna razumijevanja, zablude i tipične greške učenika.

**Praksa**

**Nastavnik:**

* prati nove naučne ideje i dostignuća u svojoj struci;
* demonstrira potpunu upućenost u sve oblasti svog predmeta i predmetnog programa;
* nastoji da svaki učenik u skladu sa svojim mogućnostima usvoji znanja i stekne vještine iz predmeta koji predaje;
* nastoji da stručnu terminologiju učini učenicima dostupnom i razumljivom;
* upućuje učenike na različite izvore informacija i njihovo korišćenje, kao i na načine procjene kvaliteta i etičnosti informacija;
* podstiče i zadržava interesovanje učenika za predmet i otklanja nerazumijevanje kod učenika;
* demonstrira pravilnu upotrebu crnogorskog jezika, bez obzira na to za koji se predmet nastavnik specijalizovao;
* koristi obrazovnu tehnologiju na efikasan i uspješan način kako bi učenicima omogućio da ostvare ciljeve učenja;
* demonstrira poznavanje različitih vrsta pismenosti i preuzima odgovornost za promovisanje visokih standarda pismenosti, prije svega čitalačke, naučne i matematičke (zavisno od struke), zatim informacione, medijske i računarske;
* nastoji da razvija kod učenika ljubav prema naučnoj istini i naučnom pogledu na svijet, u cilju podsticanja moralnog razvoja;
* identifikuje vaspitne potencijale svog predmeta/nastave i planski ih koristi za razvoj ličnosti učenika.

**Znanja**

**Nastavnik:**

* posjeduje sigurno znanje predmeta koji predaje i obrazovnih programa koji se na te predmete odnose;
* dobro poznaje pojmove i sadržaje u okviru svoje struke, njihov odnos i hijerarhiju;
* poznaje i koristi stručnu terminologiju primjerenu uzrastu;
* prati razvoj znanja u struci;
* poznaje saznajne postupke u svojoj struci i njihovu vezu sa postupcima u drugim strukama, njihove prednosti i nedostatke pri razmatranju različitih pitanja i problema;
* zna da koristi ICT radi ličnog unapređenja u struci;
* zna šta učenici teže razumiju i prepoznaje njihove tipične greške
* razumije kako su interdisciplinarna znanja povezana sa užom strukom i kako postaju sastavni dio aktivnosti učenja u okviru predmeta koji predaje.

**Stavovi**

**Nastavnik:**

* prihvata da unutar struke postoje različita viđenja pojedinih pitanja
* smatra da svaki učenik u skladu sa svojim mogućnostima može da usvoji znanja i stekne vještine iz predmeta koji predaje
* uvjeren je da su obrazovni i vaspitni ciljevi njegove nastave snažno prepleteni i dosljedno afirmiše ovu vezu.

**Standard 4: POZNAVANJE METODIKE PREDMETA**

Nastavnik poznaje i primjenjuje savremene didaktičke postupke (kombinacije nastavnih metoda i tehnika rada, oblika rada i sl.) kako bi pojmove i znanja iz programa učinio dostupnim, smislenim i mogućim za učenje i razvoj ličnosti/karaktera učenika; podstiče učenike da razumiju, ispituju i analiziraju ideje iz različitih perspektiva da bi razumjeli pojmove/koncepte na ispravan način, kao i da stečena znanja i vještine primjenjuju u konkretnim situacijama; koristi različite resurse i obrazovne tehnologije na primjeren i djelotvoran način.

**Praksa**

**Nastavnik:**

* podstiče učenike da razumiju, postavljaju pitanja, analiziraju i vrednuju nastavne sadržaje iz različitih perspektiva da bi se postigli ciljevi učenja;
* koristi različite metode, tehnike i oblike rada kojima omogućava da pojmovi i znanja sadržani u kurikulumu budu dostupni, smisleni i mogući za učenje;
* koristi nastavna sredstva, nastavne materijale i tehnologiju prilagođenu prirodi predmeta i stalno inovira proces nastave/učenja;
* u proces sticanja znanja i vještina uključuje ICT;
* podstiče učenike na stvaranje originalnih radova iz oblasti predmeta koji predaje;
* podstiče učenike da primjenjuju saznajne postupke relevantne za predmet;
* razvija i podržava jezičku/čitalačku pismenost unutar svog predmeta;
* pronalazi strategije i postupke za prevazilaženje tipičnih grešaka učenika;ž
* planira ciljeve i sprovodi aktivnosti koje se odnose na razvoj socio-emocionalnih i vještina za 21. vijek (kritičko mišljenje i donošenje odluka, saradnja, rješavanje problema, kreativnost, adaptibilnost, istrajnost, empatija i solidarnost i sl.);
* razvija i uvodi projekte u okviru kojih učenici rješavaju probleme kroz interdisciplinarni pristup;
* procjenjuje uspješnost primijenjenih nastavnih metoda, tehnika i oblika rada, kao i materijala i nastavnih sredstava i u skladu sa procjenom mijenja sopstvenu praksu;
* podstiče primjenu stečenih znanja kerirajući odgovarajuće situacije učenja.

**Znanja**

**Nastavnik:**

* zna da odabere i organizuje aktivnosti učenika koje omogućavaju ostvarivanje ciljeva predmetnog programa;
* zna ulogu socio-emocionalnih vještina, i vještina za 21. vijek, kao osnova za održivost akademske, poslovne i opšte životne uspješnosti svakog učenika;
* poznaje proces kritičkog mišljenja i rješavanja problema; razumije značaj komunikacijskih vještina kao sredstva za učenje, ali i kao sredstva za izražavanje naučenog;
* razumije značaj kreativnosti;
* poznaje metodiku rada sa učenicima sa posebnim obrazovnim potrebama unutar svog predmeta;
* prati, primjenjuje i demonstrira najnovija dostignuća u oblasti metodike predmeta koji predaje.

**Stavovi**

**Nastavnik:**

* razumije i prihvata promjene u pristupima podučavanja uslovljene promjenama u prirodi i društvu i, shodno tome, izmijenjenim potrebama učenika;
* posvećen je stalnom proširivanju i usavršavanju svojih znanja i vještina iz metodike predmeta koji predaje kao i njihovoj primjeni;
* spreman je da dijeli svoja znanja sa kolegama.

**Standard 5: PLANIRANJE I PRIPREMANJE NASTAVE**

Nastavnik planira nastavu, na godišnjem i mjesečnom nivou, u skladu sa važećim obrazovnim

programom, uvažavajući sposobnosti, potrebe i prethodna znanja učenika kako bi se ostvarilo

napredovanje u učenju i postigli definisani ishodi učenja; redovno i detaljno planira dobro strukturisane časove; na godišnjem i mjesečnom nivou ciljno planira razvoj socioemocionalnih vještina i vještina za 21. vijek, u skladu sa važećim obrazovnim programom.

**Praksa**

**Nastavnik:**

* planira oslanjajući se na prethodna znanja i iskustva učenika;
* redovno i detaljno se priprema za redovnu, dopunsku i dodatnu nastavu i vannastavne aktivnosti;
* bira odgovarajuće i raznovrsne metode, tehnike i oblike rada, kao i nastavna sredstva prilagođavajući izbor sadržaju, ciljevima učenja i učenicima sa kojima radi;
* za neposrednu realizaciju časa planira adekvatan slijed aktivnosti učenika;
* dobro procjenjuje vrijeme potrebno za realizaciju ciljeva učenja;
* redovno planira načine procjene i ocjene znanja učenika (na godišnjem i mjesečnom nivou, kao i na nivou nastavnog časa);
* zadaje domaći zadatak i planira druge aktivnosti kako bi utvrdio i proširio znanje i razumijevanje koje su učenici stekli;
* sistematski se osvrće na djelotvornost nastave i nastavnih pristupa koje koristi;
* procjenjuje djelotvornost sopstvenog planiranja i shodno tome ga unapređuje;
* upravlja časom u cilju stvaranja prijatnog ambijenta za učenje i uslova za realizaciju ciljeva;
* ciljno planira i u svakodnevnoj nastavi realizuje aktivnosti usmjerene na razvoj socioemocionalnih vještina i vještina za 21. vijek.

**Znanja**

**Nastavnik:**

* zna da prilikom planiranja odabere adekvatne sadržaje kojima se postiže postavljeni cilj;
* poznaje taksonomije znanja i shodno tome planira aktivnosti učenika;
* zna da planira adekvatan slijed aktivnosti i uputstva za rad koja su podsticajna i razumljiva učenicima.

**Stavovi**

**Nastavnik:**

* prilikom planiranja poštuje različite mogućnosti, potrebe i predznanja učenika sa ciljem napredovanja svakog pojedinca;
* prepoznaje važnost timskog rada prilikom planiranja i primjenjuje horizontalnu korelaciju (međupredmetnu povezanost) što omogućava lakše razumijevanje i veću primjenjivost znanja.

**Standard 6: PROCJENJIVANJE I OCJENJIVANJE**

Nastavnik kontinuirano i na djelotvoran način koristi formativno i sumativno ocjenjivanje da bi podržao, obrazložio i dokumentovao proces učenja; redovno i blagovremeno pruža učenicima povratne informacije o postignućima u učenju, podstiče ih na samoocjenjivanje i postavljanje ciljeva sopstvenog učenja; zna da analizira podatke dobijene na osnovu interne i eksterne provjere znanja, vještina i razumijevanja i koristi ih za unapređivanje procesa podučavanja i učenja.

**Praksa**

**Nastavnik:**

* upoznaje učenike sa jasnim kriterijumima ocjenjivanja i praćenja njihovog rada, dosljedno se pridržava kriterijuma uspješnosti i time pomaže učeniku da i sam izgradi vlastite kriterijume, da autonomno ocjenjuje svoj rad i rad i učenje drugih učenika;
* adekvatno koristi formativno i sumativno ocjenjivanje radi pružanja podrške učenicima i dokumentovanja učenja i napretka;
* redovno vodi evidenciju o svakom učeniku kako bi podržao, dokazao i dokumentovao njegovo napredovanje u učenju;
* koristi relevantne podatke za praćenje napretka učenika, postavlja ciljeve i u skladu sa tim planira naredne časove;
* redovno daje učenicima povratne informacije o postignućima, i usmeno i pisano;
* podstiče učenike da sami procjenjuju svoje znanje i postavljaju ciljeve svog učenja;
* analizira rezultate dobijene na osnovu procjenjivanja i ocjenjivanja i koristi ih za unapređivanje procesa nastave i napredovanje učenika;
* priprema učenike za različite tehnike procjenjivanja s ciljem da učenici uvide da su one oblici podrške njihovom učenju.

**Znanja**

**Nastavnik:**

* razumije različite funkcije praćenja, vrednovanja i ocjenjivanja;
* razumije praćenje, vrednovanje i ocjenjivanje kao integralni dio nastave/učenja;
* zna kako da kriterijume ocjenjivanja uskladi sa ciljevima učenja i standardima znanja;
* razumije motivacionu funkciju ocjenjivanja;
* zna i razumije kako da ocijeni relevantne oblasti predmeta i nastavnog programa uključujući i poznavanje zakonskih obaveza u ocjenjivanju;
* zna da efektivno koristi različite tehnike ocjenjivanja i procjenjivana kako bi ocjena bila objektivan pokazatelj znanja, zalaganja i napretka učenika;
* zna da, na osnovu ocjena i učeničkih postignuća, procjenjuje i koriguje svoj način podučavanja;
* poznaje različite nivoe znanja (prepoznavanje, razumijevanje, primjena, analiza, sinteza, evalucija) i tipove znanja (deklarativno, proceduralno i metakognitivno znanje) i koristi ih prilikom praćenja, vrednovanja i ocjenjivanja napredovanja učenika u školi
* poznaje vrijednost i ulogu vrednovanja i ocjenjivanja znanja učenika (informativnu, motivacionu, razvojnu itd.) i obezbjeđuje permanentnost, raznovrsnost, javnost i participaciju učenika u procesu ocjenjivanja;
* zna da analizira i sakupi podatke sa interne i eksterne provjere znanja i upotrijebi ih za planiranje poboljšanja.

**Stavovi**

**Nastavnik:**

* prihvata važnost ocjenjivanja kao rezultata praćenja napredovanja učenika;
* preuzima odgovornost i traži načine za objektivnost ocjenjivanja trudeći se da otkloni eventualnu pristrasnost i druge greške u procjenjivanju.

**Standard 7: PROFESIONALNI RAZVOJ**

Nastavnik je posvećen cjeloživotnom učenju, kontinuirano produbljuje svoja stručna, metodička i druga znanja i preuzima odgovornost za učešće u aktivnostima profesionalnog razvoja; kontinuirano evaluira svoj rad, promišlja o njemu na osnovu prikupljenih dokaza i unapređuje svoju praksu, uspostavlja i održava dobre profesionalne odnose, aktivno učestvuje u radu profesionalnih mreža, nastoji da ostvari saradnju sa kolegama u školi i široj profesionalnoj zajednici.

**Praksa**

**Nastavnik:**

* koristi sve mogućnosti za cjeloživotno učenje da bi usavršio znanja i vještine potrebne za unapređivanje vaspitno-obrazovnog procesa (stručnu literaturu, on-line seminare, akreditovane seminare, istraživanja vaspitno-obrazovnog procesa, konferncije, stručne skupove, okrugle stolove, ogledne i ugledne časove, mentorstvo i drugo); kontinuirano stiče, proširuje i produbljuje svoja stručna i metodička znanja i znanja iz drugih oblasti sa ciljem unapređivanja procesa učenja i postignuća učenika;
* aktivno učestvuje u aktivnostima profesionalnog razvoja unutar škole, kao što su radionice, seminari, okrugli stolovi, debate, konsultacije, mentorstvo, ogledni i ugledni časovi i drugo;
* učestvuje u profesionalnim aktivnostima van škole: razmjena iskustava sa kolegama iz drugih škola i institucija, konferencije, seminari, kursevi, projekti, istraživanja, studijske posjete, stručna udruženja i slično;
* na osnovu prikupljenih dokaza, promišlja o svom radu, njegovim dobrim stranama i onome što treba mijenjati i unaprijediti;
* kontinuirano evaluira svoj rad, samostalno i u saradnji sa kolegama u školi i van nje, kao i stručnim službama škole – na osnovu opservacija časova, analiza postignuća učenika i svih ostalih aspekata njegovog profesionalnog angažovanja;
* uspostavlja i održava dobre profesionalne odnose s kolegama, razmjenjuje informacije i iskustva, stručnu literaturu, daje i prihvata savjete i pruža podršku u rješavanju problema u školi i van nje;
* koristi ICT za učešće u radu formalnih i neformalnih profesionalnih grupa, mreža i foruma;
* mijenja svoju praksu na osnovu podataka zasnovanih na eksternoj evaluaciji i istraživanjima.

**Znanja**

**Nastavnik:**

* poznaje različite tehnike za samoevaluaciju i rješavanje problema sa ciljem analiziranja i promišljanja o svom radu i planiranje odgovarajućih aktivnosti za unapređivanje sopstvenog rada;
* zna da izvrši samoprocjenu potreba za profesionalnim razvojem, pripremi i implementira lični plan profesionalnog razvoja usklađen sa sopstvenim potrebama i potrebama škole u kojoj radi;
* poznaje savremene informacione i komunikacione tehnologije (ICT) i mogućnosti koje one pružaju za pribavljanje informacija o savremenoj stručnoj i pedagoškoj literaturi, bazama podataka, događajima relevantnim za njegovu struku, za selektovanje i korišćenje odovarajućih sadržaja dostupnih na internetu.

**Stavovi**

**Nastavnik:**

* svjestan je potrebe za cjeloživotnim učenjem i promišljanjem o sopstvenom radu sa ciljem njegovog unapređivanja;
* razumije profesionalne standarde i etički kodeks profesije, kao i relevantne zakone i obrazovne politike;
* je posvećen uspostavljanju dobrih profesionalnih odnosa i saradnje sa kolegama u školi i van nje.

**Standard 8: LIDERSTVO I SARADNJA**

Nastavnik ima vodeću ulogu u procesu učenja i koristi sve mogućnosti da obezbijedi napredovanje učenika; aktivno traži načine za uspostavljanje dobre saradnje sa učenicima, roditeljima/starateljima, kolegama i lokalnom zajednicom.

**Praksa**

**Nastavnik:**

* koristi različite tehnologije i oblike komunikacije za stvaranje zajednice koja povezuje učenike, roditelje, nastavnike i ostale profesionalce u školi i van nje sa ciljem stvaranja boljih uslova za napredovanje učenika;
* preuzima liderske uloge u školi, lokalnoj i široj zajednici kojima podržava interese učenika, škole, zajednice i profesije;
* preuzima aktivnu ulogu u radu stručnih tijela i timova, analizi sopstvenog rada i rada svojih kolega (na osnovu podataka zasnovanih na planiranju nastavnog procesa, praćenju postignuća svakog učenika, opservaciji časova i učešću u vannastavnim aktivnostima i aktivnostima profesionalnog razvoja).

**Znanja**

**Nastavnik:**

* zna kako da sarađuje s kolegama, roditeljima i ostalim subjektima u obrazovnom sistemu i uspostavlja direktnu ili virtuelnu interakciju;
* zna da je za ostvarivanje punih potencijala svakog učenika neophodna dobra saradnja porodice, škole i zajednice, kao i da odsustvo takve saradnje može negativno uticati na postignuća učenika;
* zna kako da inicira i sprovodi nove ideje u školi, lokalnoj zajednici i šire;
* zna kako da doprinese stvaranju kulture visokih očekivanja u školi u odnosu na postignuća svakog učenika.

**Stavovi**

**Nastavnik:**

* poštuje vjerovanja, norme i očekivanja porodice učenika i nastoji da sarađuje s učenicima i porodicama u postavljanju i ispunjavanju visokih ciljeva učenja i ponašanja;
* smatra da treba da ima aktivnu ulogu u uobličavanju i pružanju podrške misiji škole kojom se učenici podstiču na učenje i preuzima odgovornost za njihov uspjeh;
* vjeruje u sopstvenu odgovornost za doprinos razvoju profesije i prihvata izazov stalnog usavršavanja i mijenjanja;
* vjeruje u sopstvenu odgovornost za doprinos razvoju ličnosti djeteta, kroz podršku razvoju socio-emocionalnih i vještina za 21.vijek;
* spreman je da pruži podršku roditeljima/starateljima, rukovodeći se pedagoškim i psihološkim principima.